
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че военните управляват Мали от преврата през 2020 г., след който генерал Асими Гоита беше назначен за временен президент, и че не са проведени многократно обещаваните избори;
Б.	като има предвид, че на 13 май 2025 г. военните органи разпуснаха политически партии и организации и отмениха законите за защита на политическото участие, предизвиквайки национални протести и международна загриженост относно консолидирането на авторитарното управление и репресиите и криминализирането на опозицията и протестиращите;
В.	като има предвид, че с неотдавнашните отвличания и арести на членове на опозицията се увеличи броят на насилствените изчезвания, продължаващи най-малко от 2021 г., а военната хунта засили репресиите си срещу политическата опозиция и гражданските свободи;
Г.	като има предвид, че на 11 юни 2025 г. Съветът на министрите на Мали прие законопроект, с който се разрешава петгодишен подновим мандат за преходния президент без избори;
Д.	като има предвид, че ЕС продължава да подкрепя гражданското общество и да предоставя хуманитарна помощ в Мали;
Е.	като има предвид, че свързани с Ал-Кайда ислямистки терористични групи убиват цивилни лица, включително християни и хора от други религиозни малцинства;
Ж.	като има предвид, че по искане на бившите малийски органи ЕС и няколко държави членки разположиха военнослужещи, загубили живота си в борба с джихадизма, включително 58 френски, двама холандски и един португалски военнослужещ;
З.	като има предвид, че Мали изпитва неблагоприятното въздействие на руската дезинформация;
1.	изразява сериозна загриженост относно тревожното политическо положение и положение в областта на сигурността в Мали; решително осъжда разпускането на политически партии и организации и репресиите срещу опозицията;
2.	критикува засилените действия на малийските органи, подкопаващи демокрацията, правата на човека, свободата на изразяване и сдружаване и мирните събрания;
3.	настоятелно призовава малийските органи да спазват международното право в областта на правата на човека и подписаните от Мали ангажименти за политически и граждански права;
4.	припомня указанията на преходния президент към неговия кабинет от ноември 2024 г. за създаване на условия за прозрачни и мирни избори във възможно най-кратък срок;
5.	настоятелно призовава органите незабавно да освободят лицата, арестувани или отвлечени по политически причини, да прекратят окончателно репресиите и сплашването, да гарантират безопасността на членовете на опозицията, активистите и участниците от гражданското общество и да осигурят мир и стабилност в Мали;
6.	отбелязва със съжаление, че в Мали все още се шири насилие и ислямистки тероризъм; припомня, че спонсорираните от Русия наемници не успяха да осигурят стабилност; призовава да се гарантира търсене на отговорност за нарушенията на правата и злоупотребите, включително военните престъпления, извършени от групата „Вагнер“/Африканския корпус срещу малийския народ;
7.	застъпва се за по-тясно сътрудничество между ЕС, специалния представител на ЕС за Сахел, Икономическата общност на западноафриканските държави и Африканския съюз за насърчаване на стабилността и правата на човека в Мали;
8.	изразява сериозна загриженост относно нарастващите незаконни миграционни потоци от Мали към Европа, подхранвани от все по-голямата несигурност, политическата нестабилност и икономическата стагнация; призовава малийските органи да поемат пълна отговорност за предотвратяване на неконтролираните отпътувания и настоятелно призовава ЕС да засили политиките за връщане и сътрудничеството в областта на контрола на миграцията с Мали и транзитните държави; 
9.	подчертава ясната подкрепа на ЕС за възстановяване на многопартийната демокрация, предоставяне на помощ на гражданското общество и демократичните участници и гарантиране, че правата на човека са основният приоритет на подкрепата на ЕС в контекст на обновения подход към региона на Сахел;
10.	призовава ЗП/ВП и държавите членки да повдигнат пред малийските органи въпроса за спешната необходимост от възстановяване на демократичния ред и защита на правата на човека;
11.	възлага на своя председател да предаде настоящата резолюция на Съвета, Комисията, ЗП/ВП, преходния президент на Мали, Народното събрание на Мали, Aфриканския съюз и Икономическата общност на западноафриканските държави.

